"3. MEFUTA YA DITLHAMO 3.1 Tlhamo ya kanelo Tlhamo ya kanelo ke go anela ka sengwe kgotsa tiragalo e e fetileng. E ka kwalwa go tswa mo matlhakoreng a a farologaneng, ka pakafetileng. Fa o kwala tlhamo ya kanelo o tshwanetse go ela tlhoko dintlha tse di latelang: • Ditiragalo di tshwanetse go latelana sentle, gore mmuisi a dumele fa di diragetse, le fa tota e le dijo tsa ditoro. • Tlhamo ya kanelo go le gantsi e kwalwa ka paka e e fetileng. • Matseno e nne a a ngokang • Kanelo e ntle go le gantsi e tlhagisa ntlha e e rileng. • Bokhutlo jo bo kgodisang ke jo bo itumedisang. • Kanelo e tshwanetse go ngoka mmuisi go tloga kwa tshimologong go fitlha kwa bokhutlong. • Setaele, puo le ditiragalo di tshwanetse go itumedisa babuisi. • Kanelo e e atlegileng e bontsha diteng tse di maleba ka botlalo jaaka pono, modumo, monko/monkgo le tiriso ya ditemosi tse dingwe. Dikao tsa ditlhogo • Re ne re tlhabile kgobe ka mmutlwa, dijo, mmino le ditsala e le ntletsentletse. Ka ponyo ya leitlho ga utlwala modumo o o tsikinyang lefatshe, e le modumo o o thibang ditsebe. Kwala ka tiragalo e. • Kgang e ntle e rremogolo a kileng a e lotlega. • Leba setshwantsho se se fa tlase o kwale tlhamo ka sona mme o ipopele setlhogo. 3.2 Tlhamo ya tlhaloso Mo tlhamong e mokwadi o tlhalosa sengwe ka mokgwa o mmuisi a tlaa itemogelang se se tlhalosiwang jaaka go batlega. Fa o kwala tlhamo ya tlhaloso, o tshwanetse go ela tlhoko dintlha tse di latelang: KAEDI YA GO RUTA LE GO KWALA DITLHANGWA TSA BOITLHAMEDI LE TSA TIRISANO 5 | SETSWANA"